ክልሉ የስነ-ምግባር መርሆዎችን ይበልጥ የተላበሰ አገልጋይ ለመፍጠር እንደሚጥር አመለከተ
የአማራ ብሄራዊ ክልላዊ መንግስት የስነ-ምግባር መርሆዎችን ይበልጥ መላበስ በስራ ውጤታማ ለመሆንና ለሀገሪቱና ለህዝቡ የሚፈለገዉን አስተዋፅኦ ለማበርከት ወሳኝ  በመሆኑ በዚህ ደረጃ የሚገኝ ሰራተኛ ለመፍጠር ጥረት እንደሚያደርግ ገለፀ፡፡የክልሉ መንግስት ኮሙኒኬሽን ጉዳዮች ፅህፈት ቤት እንዳመለከተው ፤ባለፉት 25 ዓመታት በማህበራዊ፣ ኢኮኖሚያዊና በዴሞክራሲ ስርዓት ግንባታ በክልሉ ለተመዘገቡ ድሎች ሲቪል ሰርቪሱ አይነተኛ ሚና እንደተጫወተና ቀጣይነት ባለው አኳኋን ልማታዊና ዴሞክራሲያዊ የሆነ ስርዓት ግንባታ ለሀገራችን ትክክለኛ እና ተገቢ አማራጭ መሆናቸዉን የተገኙት ዉጤቶች ይመሰክራሉ ፡፡በዚህ ዓመት አጋማሽ በተካሄደው በጥልቅ የመታደስ የውይይት መድረክ በክልሉ ብቁና ውጤታማ ሲቪል ሰርቪስ መገንባት ለክልሉም ሆነ ለሀገሪቱ ህዳሴ ያለውን ፋይዳና በሲቪል ሰርቪሱ የሚንፀባረቁ ዋና ዋና የአመለካከትና ክህሎት ችግሮች ተነስተዉ ዉይይት እንደተደረገባቸዉም ተወስቷል፡፡የኪራይ ሰብሳቢነት አመለካከትና ተግባራት ሙስናና ከዚህ ጋር ተያይዘው የሚከሰቱ የመልካም አስተዳደር ችግሮች ምን ያህል ክልሉንም ሆነ ሀገሪቱን ወደ ተሻለ የእድገትና ስልጣኔ ደረጃ ለማድረስ የሚካሄደውን ርብርብ እንደሚያደናቅፍ በዝርዝር ዉይይት ተደርጎባቸዋል፡፡ከዚህ በመነሳት ወደተግባራዊ እንቅስቃሴ በመግባት እያንዳንዱ ተቋም የመልካም አስተዳደር ችግሮችን በመለየት መቼ እና በማን እንደሚፈቱ እቅድ አዘጋጅቶ ወደ ተግባራዊ እንቅስቃሴ የተገባ ሲሆን ውጤቱ ከተቋም ተቋም የተለያየ ቢሆንም አበረታችና ተጠናክሮ መቀጠል ያለበት መሆኑ ተመልክቷል፡፡በመሆኑም የክልሉንም ሆነ የሀገሪቱን ህዳሴ በበለጠ ፍጥነት እውን ለማድረግና እየታየ ያለው የለውጥ ተስፋ እየጎመራና እየፈካ እንዲሄድ ማድረግ ከሁሉም ዜጋ የሚጠበቅ ትልቅ ኃላፊነት በመሆኑ በዚህ የኃላፊነት ስሜት ውስጥ ሆነን የስነ-ምግባር መርሆዎችን በመላበስ ለቀጣይ ተልዕኮ መነሳሳት እንደሚገባ አስታዉቋል፡፡
ለፐብሊክ ሰርቫንቱ በስነምግባር መርሆዎች ላይ ግንዛቤ የሚያስጨብጡ መድረኮችን በማዘጋጀት ተደራሽ ማድረግና ሰራተኛው ላበረከተው አስተዋጽኦ ማመስገን እንዲሁም ለቀጣይ ተልዕኮ ማነሳሳት የበዓሉ ዋና ዓላማ እንደሆነ ተጠቁሟል፡፡ 